
În cauza Poszler împotriva României,
Curtea Europeană a Drepturilor Omului (Secția a patra), reunită într-o cameră compusă din:
	Yonko Grozev, președinte,
	Iulia Antoanella Motoc,
	Pere Pastor Vilanova, judecători,
și Crina Kaufman, grefier adjunct de secție a.i.,
având în vedere cererea (nr. 57038/16), îndreptată împotriva României, prin care o resortisantă a acestui stat, doamna Magdalena Ileana Poszler („reclamanta”), născută în 1967 și domiciliată în Oradea, reprezentată de domnul D.C. Rusu, avocat în Oradea, a sesizat Curtea la 19 septembrie 2016, în temeiul art. 34 din Convenția pentru apărarea drepturilor omului și a libertăților fundamentale („Convenția”),
având în vedere decizia de a aduce cererea la cunoștința Guvernului României („Guvernul”), reprezentat de agentul său guvernamental, doamna O.F. Ezer, din cadrul Ministerului Afacerilor Externe
observațiile părților,
decizia prin care Curtea a respins excepția Guvernului față de examinarea cererii de către un comitet,
după ce a deliberat în camera de consiliu, la 18 octombrie 2022,
pronunță prezenta hotărâre, adoptată la aceeași dată:
OBIECTUL CAUZEI
1.  Prin decizia din 15 aprilie 2014, Direcția Generală Regională a Finanțelor Publice Cluj-Napoca, la care era angajată reclamanta, a dispus desființarea funcției de șef de birou pe care o ocupa reclamanta și i-a comunicat acesteia o listă de alte posturi libere în cadrul direcției unde lucra. Desființarea postului era justificată de reorganizarea instituției, care fusese decisă de președintele Agenției Naționale de Administrare Fiscală.
2.  După ce a inițiat în prealabil o procedură administrativă fără succes, reclamanta a sesizat instanțele cu o acțiune având ca obiect reintegrarea sa în postul de șef de birou și repararea prejudiciului pe care pretindea că l-a suferit ca urmare a încetării raporturilor sale de muncă.
3.  Prin hotărârea din 3 iunie 2015, Tribunalul Bihor a admis cererea, considerând că reorganizarea care a motivat încetarea funcției pe care partea interesată o ocupa nu a fost suficientă pentru a justifica această măsură.
4.  Angajatorul a formulat recurs împotriva acestei hotărâri, întemeindu-se în principal pe realitatea reorganizării serviciilor în cauză și susținând că reclamanta nu era victimă, întrucât avusese posibilitatea, pe care o utilizase, să aleagă un alt post în funcția publică.
5.  Prin hotărârea definitivă din 10 februarie 2016, redactată la 10 martie 2016 și comunicată reclamantei la 21 martie 2016, Curtea de Apel Oradea) a admis recursul angajatorului și a respins acțiunea reclamantei pe motivul că aceasta nu solicitase, în cadrul cererii introductive de instanță, anularea deciziei angajatorului său din 15 aprilie 2014 de desființare a postului. Curtea de apel s-a întemeiat pe art. 8 alin. (1) din Legea nr. 554/2004 privind contenciosul administrativ, potrivit căruia „Persoana vătămată într-un drept recunoscut de lege sau într-un interes legitim printr-un act administrativ unilateral, nemulțumită de răspunsul primit la plângerea prealabilă adresată [autorității publice emitente] [...] poate sesiza instanța de contencios administrativ competentă, pentru a solicita anularea, în tot sau în parte, a actului, repararea pagubei cauzate și, eventual, reparații pentru daune morale”. Or, în opinia curții de apel, acțiunea având ca obiect reintegrarea pe post a reclamantei și repararea prejudiciului constituia o cerere accesorie, care nu putea fi admisă în lipsa unei cereri principale de anulare a actului administrativ prin care se decisese desființarea postului părții în cauză.
6.  Reclamanta a formulat contestație în anulare împotriva acestei decizii, considerând că respingerea acțiunii sale se întemeia pe un motiv nou care, în opinia sa, fusese invocat din oficiu de instanța de recurs și nu a făcut niciodată obiectul unei dezbateri între părți. Prin hotărârea definitivă din 3 iunie 2016, Curtea de Apel Oradea a respins contestația ca inadmisibilă, considerând că reclamanta solicita în realitate reexaminarea unei cauze soluționate definitiv.
7.  Invocând art. 6 § 1 din Convenție, reclamanta susține că acțiunea sa a fost respinsă de Curtea de Apel Oradea pentru un motiv nou, de care nu a luat cunoștință decât după redactarea hotărârii definitive, și susține că a fost încălcat principiul contradictorialității. Afirmă că acest motiv nu a fost invocat de pârâtă în recursul său și explică că nu a fost informată de curtea de apel cu privire la faptul că l-a invocat din oficiu, privând-o astfel de orice posibilitate de a prezenta argumente în această privință.
MOTIVAREA CURȚII
CU PRIVIRE LA PRETINSA ÎNCĂLCARE A ART. 6 § 1 DIN CONVENȚIE
Cu privire la admisibilitate
8.  Guvernul ridică excepția nerespectării regulii termenului de șase luni, care era aplicabilă la momentul introducerii cererii. Aceasta susține că hotărârea definitivă în speță a fost pronunțată la 10 februarie 2016 și redactată la 10 martie 2016, în timp ce cererea a fost introdusă la 19 septembrie 2016, adică la mai mult de șase luni de la fiecare dintre aceste două date. Curtea observă că hotărârea definitivă a Curții de Apel Oradea a fost comunicată reclamantei la 21 martie 2016. Având în vedere data introducerii cererii și jurisprudența sa în materie (Akif Hasanov împotriva Azerbaidjanului, nr. 7268/10, pct. 27, 19 septembrie 2019), consideră că excepția Guvernului trebuie respinsă.
9.  Guvernul susține, de asemenea, că reclamanta solicită în realitate Curții să reexamineze cauza, adică să se erijeze în „instanță de gradul al patrulea”. Curtea observă că partea în cauză se limitează la a pune în discuție respectarea principiului contradictorialității în cadrul procedurii pe care a inițiat-o în fața instanțelor interne și consideră că afirmațiile Guvernului sunt legate de fondul cauzei pe care o va examina în continuare.
10.  Constatând că cererea nu este în mod vădit nefondată și că nu prezintă niciun alt motiv de inadmisibilitate în sensul art. 35 din Convenție, Curtea o declară admisibilă.
Cu privire la fond
11.  Principiile generale privind respectarea principiului contradictorialității au fost rezumate în Čepek împotriva Republicii Cehe (nr. 9815/10, pct. 44-48, 5 septembrie 2013).
12.  În speță, Curtea observă că, deși instanța de fond a admis acțiunea reclamantei prin hotărârea din 3 iunie 2015, Curtea de Apel Oradea a anulat această hotărâre, respingând acțiunea reclamantei pe motiv că nu a solicitat în mod expres anularea deciziei din 15 aprilie 2014 de desființare a postului. Curtea nu intenționează să se pronunțe nici cu privire la tehnica de substituire a motivelor ca atare, nici cu privire la aspectul dacă instanța de recurs s-a întemeiat pe motive arbitrare sau vădit nerezonabile pentru a aplica legea, ci va examina doar dacă faptul că Curtea de Apel Oradea a reținut din oficiu un nou motiv pentru a respinge acțiunea a adus atingere, în circumstanțele cauzei, dreptului reclamantei la o procedură contradictorie.
13.  În această privință, pare să rezulte că motivul invocat de curtea de apel, și anume faptul că reclamanta nu solicitase, anterior cererii sale de reintegrare în post și de despăgubire, anularea deciziei de desființare a postului, s-a întemeiat pe elemente de fapt și de drept care nu fuseseră abordate în cursul dezbaterii, ceea ce ar fi permis reclamantei să discute temeinicia noului motiv și, în consecință, să nu fie luată prin surprindere. În fapt, lipsa acestei pretenții, care nu constituia un element de apărare al angajatorului, nu a fost invocată în niciun moment în cursul procedurii în fața tribunalului. Curtea nu trebuie să aprecieze temeinicia observațiilor pe care reclamanta ar fi putut să le susțină în legătură cu motivul invocat de curtea de apel, ci consideră că persoanei în cauză trebuia să i se ofere posibilitatea de drept la replică înainte de pronunțarea hotărârii. Prin urmare, în speță, reclamanta a fost privată de posibilitatea de a-și prezenta argumentele cu privire la noul motiv invocat de curtea de apel pentru a-i respinge acțiunea și a fost astfel lipsită de un proces echitabil.
14.  În consecință, a fost încălcat art. 6 § 1 din Convenție.
CU PRIVIRE LA APLICAREA ART. 41 DIN CONVENȚIE
15.  Reclamanta solicită cu titlu de prejudiciu moral o despăgubire de 7 000 de euro (EUR) – fără altă precizare – și 14 000 EUR, pentru încetarea, potrivit acesteia, nelegală și abuzivă a funcției de conducere pe care o ocupa și pentru caracterul inechitabil, în viziunea sa, al procedurii urmate pentru examinarea contestării desființării acestei funcții. Acesta nu solicită nicio sumă cu titlu de cheltuieli de judecată.
16.  Guvernul consideră că o constatare a încălcării art. 6 § 1 din Convenție ar constitui în sine o reparație echitabilă suficientă. În subsidiar, consideră că sumele solicitate sunt excesive.
17.  Curtea nu poate specula cu privire la rezultatul procedurii dacă garanțiile prevăzute la art. 6 § 1 din Convenție ar fi fost respectate. Cu toate acestea, consideră că nu este nerezonabil să se considere că partea în cauză a suferit un prejudiciu moral real în cadrul procesului menționat (Alexe împotriva României, nr. 66522/09, pct. 50, 3 mai 2016). În consecință, acordă reclamantei suma de 1 500 EUR cu acest titlu.
PENTRU ACESTE MOTIVE, CURTEA, ÎN UNANIMITATE,
Declară cererea admisibilă;
Hotărăște că a fost încălcat art. 6 § 1 din Convenție;
Hotărăște
că statul pârât trebuie să îi plătească reclamantei, în termen de trei luni, 1 500 EUR (o mie cinci sute de euro), care trebuie convertită în moneda statului pârât la rata de schimb aplicabilă la data plății, plus orice sumă ce poate fi datorată cu titlu de impozit pentru această sumă;
că, de la expirarea termenului menționat și până la efectuarea plății, aceste sume trebuie majorate cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale;

Respinge cererea de acordare a unei reparații echitabile pentru celelalte capete de cerere.
Redactată în limba franceză, apoi comunicată în scris la 15 noiembrie 2022, în temeiul art. 77 § 2 și 3 din Regulament.
	
Crina Kaufman	Yonko Grozev 
Grefier adjunct a.i.	Președinte

